“พิพัฒน์” คาดปี 66 “นักท่องเที่ยว” เข้าไทยเพิ่ม 25 ล้านคน หลัง “จีน” เปิดประเทศ
“พิพัฒน์ รัชกิจประการ” ชี้กรณีจีนเปิดประเทศ 8 ม.ค.66 จะเป็นปัจจัยบวกอย่างแน่นอน จะทำให้นักท่องเที่ยวเข้าไทยเพิ่มเป็น 25 ล้านคน หนุนรายได้ที่อาจจะสามารถทำได้ตามเป้าหมาย 
“พิพัฒน์ รัชกิจประการ” ชี้กรณีจีนเปิดประเทศ 8 ม.ค.66 จะเป็นปัจจัยบวกอย่างแน่นอน จะทำให้นักท่องเที่ยวเข้าไทยเพิ่มเป็น 25 ล้านคน หนุนรายได้ที่อาจจะสามารถทำได้ตามเป้าหมาย
27 ธ.ค. 2565

ผู้สื่อข่าวรายงานว่า วันที่ 27 ธันวาคม 2565 ที่ทำเนียบรัฐบาล นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา กล่าวถึงกรณีจีนเปิดประเทศในวันที่ 8 มกราคม 2566 ว่า “จะเป็นปัจจัยบวกอย่างแน่นอน ในด้านการท่องเที่ยวปี 2566 ซึ่งจะสามารถขยับตัวเลขเป้าหมายนักท่องเที่ยวจาก 20 ล้านคน เป็น 25 ล้านคน ซึ่งจะทำให้รายได้ที่ตั้งเป้าหมายไว้ 2.38 ล้านล้านบาทเบาขึ้น คือทำได้ตามเป้าหมาย หรือ สามารถจะมากกว่านั้นได้
“ส่วนปี 2565 นี้ ผมจะสรุปตัวเลขว่าถึง 1.5 ล้านล้านบาทหรือไม่ ซึ่งน่าจะใกล้เคียง เพราะ 1.28 ล้านล้านบาททะลุไปแล้ว” นายพิพัฒน์ กล่าว
นายพิพัฒน์ยังกล่าวถึงโครงการเราเที่ยวด้วยกัน เฟส 5 ว่า เข้าพิจารณาในที่ประชุมคณะรัฐมนตรี (ครม.) วันนี้ (27 ธันวาคม 2565) ไม่ทัน เพราะขณะนี้อยู่ในขั้นตอนหารือในรายละเอียดระหว่างการท่องเที่ยวแห่งประเทศไทย (ททท.) กับสำนักงบประมาณ
ทั้งนี้ เพราะของบประมาณไป 8,700 ล้านบาท แต่ให้มาเพียง 4,000 ล้านบาท จึงยังไม่ลงตัวว่ารายการใดควรคงไว้และรายการใดควรตัดออก หลังจากนั้นถึงจะนำเข้า ครม.ในวันที่ 3 มกราคม 2566 และประกาศให้มีผลทันทีตั้งแต่วันที่ เดือนมกราคม-30 กันยายน 2566 โดยมีเป้าหมายดึงนักท่องเที่ยวในปี 2566 จำนวน 20 ล้านคน รายได้ 2.38 ล้านล้านบาท